정조 3년
己亥八月初七日卯時。上自利川行宮。至南漢宿所。擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具戎服。出便次陞座。侍衛諸臣。以次入就侍立位。義翊跪稟初吹。少頃。又稟二吹。通禮跪啓請中嚴。義翊跪稟三吹。通禮跪啓外辦。仍請出次。上降座乘輿。出行宮門外。降輿乘駕轎。宣傳官跪稟鳴金邊。旗幟分立三行。開金大吹打。駕進發至廣峴。上命以酒壺饌盒。分饋衛內陪從承史。駕到慶安晝停所。宣傳官跪稟鳴鑼邊。旗幟分立左右。鳴金吹打止。上下轎。入幕次。少頃。上曰。日勢今爲何時耶。義翊曰。幾至巳末矣。上曰。各營皆已炊飯乎。宣傳官出問於各處軍兵以奏。可也。宣傳官申應周。承命出問後回奏曰。各營軍兵。皆已炊飯云矣。少選。通禮跪啓請出次。上出幕次乘馬。宣傳官跪稟鳴金邊。旗幟分立三行。開金大吹打。駕進發。至攀川小峴。上仍駐蹕。上曰。此處雖無晝停所。日氣頗熱。軍兵必爲疲渴。姑爲留此。使之解渴。好矣。仍命設幄次於路上。上下馬。入幄次。上曰。宣傳官持信箭。分往各營。使之所到處留住。仍爲解渴事。分付。宣傳官朴基豊。奉信箭出去。少頃還入。上曰。宣傳官何爲而還爲入來耶。基豊曰。臣奉信箭。傳命於後廂陣。而行到攔後陣。爲中營軍兵所遮。終不許出。故未免還入矣。上顧謂侍臣曰。中營軍律。雖爲至嚴。宣傳官以傳命。奉信箭出去。而亦爲遮斷者。極可怪訝矣。義翊等曰。旣奉信箭。而亦爲防遮者。可謂怪異矣。上曰。宣傳官以奉命之意。傳於中營。而更爲出去。可也。少頃。有一將校牽馬。直入武藝別監衛內。戞過駕前。義翊曰。莫重衛內。何營將校。敢爲攔入乎。仍令武藝廳。驅出衛外。上曰。別監衛內。乃是差備之內也。雖承旨史官。若無下敎。亦不敢任意出入。而此將校之攔入。甚爲駭然矣。此是何營將校乎。宣傳官査問以奏。可也。宣傳官申應周。出去査問後回奏曰。中營敎鍊官。以大將令。出去先廂云矣。上曰。近來紀綱。雖甚掃如。而營校之攔入衛內。無所忌憚者。此乃前所未有之事也。義翊曰。臣等俄於駕前。適見其牽馬突入。使卽逐出。而咫尺衛內。幺麽營校之敢爲攔入者。紀綱所在。極爲驚駭矣。臣等俄已拔箭。而不可仍而置之。分付該營。使之各別嚴繩。何如。上曰。唯。上曰。都承旨入來乎。國榮進前。上曰。俄者宣傳官之奉信箭出去者。亦不免見遮於中營。而中營將校。則容易闖入於別監衛內。國體紀綱。於此無復餘地矣。爲主將者。若能檢飭校卒。知有國法。則焉敢乃爾。該大將之事。亦極駭然。國榮曰。伏承聖敎。不勝惶悚。而宣傳官之奉命出去。臣營校之攔入衛內。臣則未知矣。義翊曰。大將統領軍校。則軍校放恣之擧。爲大將者。安得免其責乎。上曰。武藝別監。旣已作門把守。則當初營校之許令放入者。有關軍律。作門武藝別監。從當嚴繩。爲先拿待。可也。上曰。各營兵皆已解渴乎。應周曰。已爲解渴云矣。上仍出幄次乘馬。上曰。形名軍兵。皆住道上。只鳴行鼓。可也。駕進發。上曰。明日別試試官。一倂牌招。駕至草峴前路。上曰。兵房承旨進前。義翊進伏。上曰。宣傳官以守禦使迎接所傳命事。奉信箭前去矣。聞於回來之際。信箭至於折傷云。其委折。卽爲査覈以奏也。義翊曰。臣承命査問。則宣傳官奉箭馳歸之際。馬疲不能前進。適逢綾城尉具敏和奴子牽空馬過去。故自前奉命之人。倉卒無馬。或馬困不能行。則雖行人所騎之馬。暫爲換騎。自是前例。況今具哥奴子。旣持空馬。故宣傳官欲爲換騎。則厥奴終不肯許。疾馳以走。故宣傳官追乘其馬。則厥奴大加咆哱。仍把宣傳官捽下之際。至於信箭之被折云。極爲驚駭。雖尋常奉命之行。亦欲換騎馬匹。則常漢賤流。固不敢拒逆。而何況信箭。事體極爲重大。而渠敢捽下宣傳官。至於折箭之境。此則前所未有之事矣。上曰。聞極駭然。此則大關紀律。不可尋常處之。更加仔細査覈。可也。駕至山城左翼門外五里地守禦使迎接所。上下馬。入幕次。改御金甲乘馬。兵曹判書鄭尙淳跪啓稟旗鼓在前。請駐蹕。宣傳官跪稟止螺。宣傳官請受信箭于兵房承旨。義翊啓請藍白信箭。以授宣傳官。宣傳官奉以前行。宣傳官跪稟放信砲三聲。又跪稟鳴金二下大吹打。駕進發。至守禦陣作門外。尙淳跪啓請駐蹕。宣傳官跪稟鳴金三下吹打止。守禦陣中。亦放砲一聲。吹天鵞聲。各兵點旗吶喊共三吹。鳴金一下喇叭止。宣傳官跪稟鳴金二下大吹打。守禦陣中。亦大吹打。仍開陣門。大駕入作門。守禦使率中軍以下各營將。跪迎路左。上將至營前。義翊跪啓請傳敎。仍退立曰。有敎。尙淳擧旗高聲宣敎曰。敬勞卿等之軍。宣敎訖。守禦使率該營軍兵爲後廂。隨駕以行。上入左翼門內駐蹕。命宣傳官。以信箭傳于各營。使於路上留住。上仍詣地水堂。下馬乘堂。上曰。只承旨史官及大臣守禦使。入侍。領議政金尙喆。左議政徐命善。守禦使徐命膺。以次進伏。上曰。卿等鞍馬驅馳之餘。連爲無恙乎。領相則年紀雖高。而筋力之强壯。猶勝於左相矣。尙喆曰。臣等幸免顚仆。莫非王靈攸曁。伏未審連日勞動之餘。聖體。若何。上曰。不知其憊困矣。上曰。歷臨此處者。欲令軍兵暫爲歇脚之計。而此堂四面。環以池水。諸軍亦足以解渴。殊可幸也。尙喆曰。今日則日氣頗熱。臣於後班見之。則諸軍多有患渴求飮而不得者。今幸駐蹕此處。庶可以解其渴喉矣。上謂命膺曰。別試觀光擧子。爲幾許耶。命膺曰。擧子幾盡來會。而其數則姑未的知矣。上曰。擧子錄名都數。自政院問該掌官知入。可也。上曰。此堂何年所建乎。命膺曰。顯廟朝壬子年間。故府尹李世華所建云矣。上曰。地水之名。取地水師丈人吉之義乎。命膺曰。然矣。上指客舍曰。此何處乎。命膺曰。此是本州客舍。而卽所謂人和館也。故牧使柳琳。始建此館。而館名。則故牧使李泰淵所揭云矣。上仍命宣傳官行軍。申應周奏曰。只鳴行鼓乎。上曰。唯。上乘馬至鍊兵館。宣傳官跪稟鳴鑼邊。旗幟分立左右。上下馬陞座。宣傳官跪稟鳴金吹打止。承旨史官及侍衛諸臣。以次入就各位。守禦使落後。聽候轅門外。上命守禦使參現。各班以次。皆行參現禮竝如儀。宣傳官跪稟回信地吹打。守禦使以下。趨出轅門。上降座入便次。改具戎服。出次陞座。上曰。京畿監司廣州府尹。率民人入侍。出榻敎京畿監司鄭昌聖。廣州府尹宋煥億。率本州父老民人等進前。上曰。大臣入侍。尙喆命善。以次進伏。上命秉模讀諭士民等宣諭綸音。又命以言語。飜譯以諭訖。上使秉模喩之曰。予寡人。爲爾等父母。而惠澤不足以下究。使爾等常不免飢寒困苦之患。此莫非予之不能盡撫育之道也。九重雖曰深邃。每念爾等流離塡連之狀。何但錦玉靡安。每不覺寢睡不甘。今此遠陵動駕。式遵先朝之故事。以伸寡人之情禮。而輦路所過。見爾等扶携塡咽。彌滿道路。擧有欣欣之色。予於是。實不勝忻愛之心。而今番動駕。遠路往返。凡所以勞民興役之事。不一而足。唉。爾小民。其何能堪乎。凡諸事役。雖皆除免。至於儲置米會減。秋大同免稅。而此何足爲爾等一分息肩之惠乎。思之及此。尤不覺靦然于中。至於山城民人。其所勞苦。比他尤甚。益可矜悶矣。凡有弊瘼。爲爾等愁苦之端者。其須悉陳於前。無有一毫遺漏也。予當使廟堂之臣守土之官。講求矯革之道。以施軫恤之政。爾等其須知悉。民人等皆起伏且拜曰。臣等伏蒙聖上恩澤。年事屢豊。莫不安業樂生。至於今番動駕時。民人應役之雜後。亦皆除減。安有一毫爲弊之事乎。臣等今方感激。攢祝之不暇。實無可達之辭矣。其中年老民人。擧皆且拜且泣曰。臣等伏見天顔。又蒙無前之德澤。感泣之中。不知所達矣。上曰。爾等爲弊之端。予當更問於諸臣。以爲蠲革之道矣。上謂昌聖煥億曰。卿等俱在旬宣字牧之任。凡所以救民釐弊之策。必有素所商量者。今於行幸之時。各爲陳達。使窮困之民。得蒙救濟之恩。可也。昌聖煥億曰。臣等伏承下敎。敢不殫竭愚淺之見。以副我聖上德意之萬一也哉。謹當一一採探。更待登筵仰稟矣。尙喆曰。殿下恤民之德。愛人之澤。藹溢於辭敎之外。雖無知下民。亦皆感激而涕泣。臣於是。實不勝欽仰感歎矣。今番行幸。沿路民邑。擧皆勞苦。而至於山城軍民。果如聖敎。事役尤繁。此則不可無別般施惠之道矣。儲置米會減。大同稅蠲免。亦是莫大之實惠。此外釐弊捄瘼之策。守土諸臣。旣承筵敎。必有採訪登聞之擧。而凡諸釐革之際。須加十分商確。然後可免祛一弊生一弊之患矣。上曰。列邑之民。孰非予之赤子。而至於山城之民。今番之勞役。非此尋常。故予所矜㦖。亦倍於他處矣。俄已下敎於畿伯及本州府尹。凡諸民弊。使之採訪以奏。卿等亦必預思變通之道。俾有一分之實惠。是予之望也。命善曰。今此下敎。出於惻怛之聖意。臣等豈不思所以奉承之道乎。上命昌聖煥億等先退。尙喆曰。臣等俄者。得聞綾城尉奴子折箭之事。實不勝萬萬驚駭。信箭事體。何等嚴重。而有此前所未有之事。此則決不可尋常處之矣。命善曰。信箭折傷。罪犯一律。此等之類。不可不依法勘處。以重紀律矣。國榮曰。此事臣亦聞之。可謂駭然。而當初宣傳官奪馬之際。自致折箭之境云。而至於具敏和奴子。則渠焉敢手自折之乎。義翊曰。俄於路上。仔細査覈。則此非宣傳官不善周旋之致。具家奴子。極爲愚濫。至於捽下宣傳官。而致此折箭之境云矣。尙喆曰。近來紀綱掃如。實多寒心之事。而至於此事。尤極駭然矣。上曰。誠如卿言。此亦可見紀綱解弛之一端矣。兵判出去。具敏和奴子。爲先決棍十五度後更稟。可也。義翊曰。諸玉堂有稟達事。來詣請對云矣。上曰。入侍。校理權以綱。副校理尹行元吳大益。修撰趙鼎鎭徐有成。副修撰沈樂洙尹行修等。以次進伏曰。傳命信箭。何等嚴重。而綾城尉具敏和奴子。無所忌憚。敢與宣傳官爭詰。至於折箭之境。事未前聞。罪關軍律。具敏和。若於平日。檢束奴屬。則豈有如此無嚴之事乎。臣等謂具敏和奴子。施以一律。具敏和。亦施竄配之典。宜矣。上曰。具敏和奴子勘律事。軍律與正法間。在所審處者。從當處分矣。具敏和事。依啓。出擧條以綱等先退。上謂尙喆等曰。南漢移轉米之捧留利川事。果何如。尙喆曰。移轉輸納之弊。不但此數邑爲然。八道列邑。多有此弊。而爲道臣守令者。亦不敢種種仰請者。蓋以捧留他邑之際。亦多弊端故然矣。今此利川縣捧留事。蓋出於特恩。而於民。可謂大惠矣。上曰。旣知其爲民弊端。則雖皆蕩滌。顧何所惜。而聞本縣縣監所奏。則民情皆願捧留本邑。故不待稟處。特命許施矣。利川至於南漢。道路旣遠。且山城險峻。氷路嵯峨。而飢寒殘民。經宿運納。其爲艱苦之狀。不言可想矣。尙喆曰。利川民人之得免輸納於山城者。於渠輩。不但爲除弊而已。實爲他處所無之特恩矣。上曰。明日試官。皆爲承牌乎。有防曰。諸試官皆爲承牌。而只有趙㻐違牌。故推考傳旨。俄已捧入矣。上曰。何故違牌云耶。有防曰。臣則未知其何故矣。上曰。設有情勢之可言者。當此幸行之時。有不可違牌。旣無情勢。而無端不進。誠可怪也。仍命書傳敎曰。旣無情勢。行在違牌。大關事體。試官趙㻐。更爲牌招。上謂尙喆等曰。卿等必多憊困。早退伏息。可也。尙喆命善先退。上曰。守禦廳隨駕將校。依例除初試赴擧。其中已出身者。亦爲依例赴擧。出榻敎上曰。未肅拜守令。仍任前職。卽爲口傳差出。出榻敎上降座乘輿。出鍊兵館。還入行宮。諸臣以次退出。